CELEX: 32010L0039
Language: mt
Date: 2010-06-22 00:00:00
Title: Direttiva tal-Kummissjoni 2010/39/UE tat- 22 ta’ Ġunju 2010 li temenda l-Anness I tad-Direttiva tal-Kunsill 91/414/KEE fir-rigward tad-dispożizzjonijiet speċifiċi marbutin mas-sustanzi attivi l-clofentezine, id-diflubenzuron, il-lenacil, l-oxadiazon, il-picloram u l-pyriproxyfen  (Test b’relevanza għaż-ŻEE )

23.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 156/7
            
         DIRETTIVA TAL-KUMMISSJONI 2010/39/UE
   tat-22 ta’ Ġunju 2010
   li temenda l-Anness I tad-Direttiva tal-Kunsill 91/414/KEE fir-rigward tad-dispożizzjonijiet speċifiċi marbutin mas-sustanzi attivi l-clofentezine, id-diflubenzuron, il-lenacil, l-oxadiazon, il-picloram u l-pyriproxyfen
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(1) tagħha,
   Billi:
   
               (1)
            
            
               Is-sustanzi attivi l-clofentezine, id-diflubenzuron, il-lenacil, l-oxadiazon, il-picloram u l-pyriproxyfen ġew inklużi fl-Anness I tad-Direttiva 91/414/KEE bid-Direttiva 2008/69/KE (2) b’konformità mal-proċedura stipulata fl-Artikolu 11b tar-Regolament tal-Kummissjoni (KE) Nru 1490/2002 (3).
            
         
               (2)
            
            
               B’konformità mal-Artikolu 12a tar-Regolament (KE) Nru 1490/2002, l-EFSA ppreżentat il-konklużjonijiet tar-reviżjoni inter pares għall-clofentezine (4) fl-4 ta’ Ġunju 2009, għad-diflubenzuron (5) fis-16 ta’ Lulju 2009, għal-lenacil (6) fil-25 ta’ Settembru 2009, għall-oxadiazon (7) u għall-picloram (8) fis-26 ta’ Novembru 2009 u għall-pyriproxyfen (9) fil-21 ta’ Lulju 2009. Dawn il-konklużjonijiet ġew riveduti mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa tal-Annimali u ffinalizzati fil-11 ta’ Mejju 2010 fil-format tar-rapporti ta’ reviżjoni tal-Kummissjoni għall-clofentezine, għal-lenacil, għall-oxadiazon, għall-picloram u għall-pyriproxyfen.
            
         
               (3)
            
            
               Meta jitqiesu l-konklużjonijiet tal-EFSA, huwa kkonfermat li l-prodotti għall-ħarsien tal-pjanti li fihom il-clofentezine, id-diflubenzuron, il-lenacil, l-oxadiazon, il-picloram jew il-pyriproxyfen huwa mistenni li jissodisfaw, b’mod ġenerali, ir-rekwiżiti stipulati fl-Artikolu 5(1)(a) u (b) tad-Direttiva 91/414/KEE, partikolarment fir-rigward tal-użi li ġew eżaminati u ddettaljati fir-rapporti ta’ reviżjoni tal-Kummissjoni.
            
         
               (4)
            
            
               Fil-każ ta’ ċerti sustanzi jeħtieġ li jkunu inklużi dispożizzjonijiet speċifiċi li jeżiġu li meta l-Istati Membri jkunu qegħdin jawtorizzaw dawn is-sustanzi, jieħdu ħsieb partikolari ta’ ċerti punti jew jiżguraw li jittieħdu miżuri xierqa biex jittaffew ir-riskji.
            
         
               (5)
            
            
               Bla ħsara għall-konklużjonijiet imsemmija fil-premessa 3, huwa xieraq li jinkiseb iktar tagħrif dwar ċerti punti speċifiċi. L-Artikolu 6(1) tad-Direttiva 91/414/KE jistipula li l-inklużjoni ta’ sustanza fl-Anness I ma’ dik id-Direttiva tista’ tkun soġġetta għal kundizzjonijiet. Fir-rigward tal-clofentezine huwa xieraq li n-notifikant ikun mistenni jwettaq programm ta’ sorveljanza li jistma l-potenzjal ta’ kemm tinġarr fl-atmosfera din is-sustanza u jistma r-riskji ambjentali marbutin ma’ dan. Barra minn hekk, in-notifikant għandu wkoll iressaq studji konfermattivi dwar ir-riskji tossikoloġiċi u ambjentali tal-metaboliti tal-clofentezine.
            
         
               (6)
            
            
               Fir-rigward tad-diflubenzuron, huwa xieraq li jkun meħtieġ li n-notifikant iressaq id-dejta konfermattiva dwar ir-rilevanza tossikoloġika potenzjali tal-impurità u l-metabolit 4-chloroaniline (PCA).
            
         
               (7)
            
            
               Fir-rigward tal-lenacil, huwa xieraq li jkun meħtieġ li n-notifikant jippreżenta iżjed tagħrif dwar ċerti metaboliti tal-ħamrija li nstabu fl-istudji tal-lysimeter u jippreżenta d-dejta konfermattiva dwar l-uċuħ rotazzjonali li tinkludi xi effetti fitotossiċi li jista’ jkun hemm. Jekk deċiżjoni dwar il-klassifika tal-lenacil skont id-Direttiva tal-Kunsill 67/548/KEE (10) tidentifika l-ħtieġa għal aktar tagħrif dwar ir-rilevanza ta’ ċerti metaboliti, l-Istati Membri kkonċernati għandhom jitolbu li dan it-tagħrif jiġi ppreżentat.
            
         
               (8)
            
            
               Huwa xieraq, rigward l-oxadiazon, li n-notifikant ikun meħtieġ li jippreżenta iżjed tagħrif dwar ir-rilevanza tossikoloġika potenzjali ta’ impurità fl-ispeċifikazzjoni teknoloġika proposta u dwar l-okkorrenza ta’ metabolit fl-uċuħ ewlenin u fl-uċuħ rotazzjonali. Barra minn hekk, in-notifikant għandu jkun meħtieġ li jressaq studju tal-metaboliżmu dwar l-annimali li jixtarru u tagħrif dwar testijiet addizzjonali fuq l-uċuħ rotazzjonali u dwar ir-riskju għall-għasafar u l-mammali li jieklu l-ħniex u dwar ir-riskju għall-ħut fuq medda twila ta’ żmien.
            
         
               (9)
            
            
               Huwa xieraq fir-rigward tal-picloram li n-notifikant ikun meħtieġ li jippreżenta t-tagħrif konfermattiv dwar il-metodu analitiku li jkun intuża għas-sorveljanza fit-testijiet għar-residwi u jippreżenta studju tal-fotoliżi tal-ħamrija biex jikkonferma l-valutazzjoni tad-degradazzjoni tal-picloram.
            
         
               (10)
            
            
               Fir-rigward tal-pyriproxifen jixraq li n-notifikant ikun meħtieġ li jippreżenta tagħrif li jikkonferma żewġ punti fil-valutazzjoni tar-riskju, dawn huma r-riskju għall-insetti akkwatiċi mill-pyriproxfen u mill-metabolit DPH-pyr u r-riskju tal-pyriproxfen għall-insetti li jdakkru l-pjanti bil-polline.
            
         
               (11)
            
            
               Id-Direttiva 91/414/KEE għandha għalhekk tiġi emendata skont dan.
            
         
               (12)
            
            
               Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat skont l-Anness ta’ din id-Direttiva.
   Artikolu 2
   L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva sa mhux aktar tard mill-31 ta’ Diċembru 2010. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Huma għandhom japplikaw dawn id-dispożizzjonijiet mill-1 ta’ Jannar 2011.
   Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn din ir-referenza fil-ħin tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
   Artikolu 3
   Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, it-22 ta’ Ġunju 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 230, 19.8.1991, p. 1.
   
      (2)  ĠU L 172, 2.7.2008, p. 9.
   
      (3)  ĠU L 224, 21.8.2002, p. 23.
   
      (4)  EFSA Scientific Report (2009) 269, Konklużjoni rigward ir-reviżjoni inter pares tal-valutazzjoni tar-riskju tas-sustanza attiva clofentezine (iffinalizzata: l-4 ta’ Ġunju 2009).
   
      (5)  EFSA Scientific Report (2009) 332, Konklużjoni rigward ir-reviżjoni inter pares tal-valutazzjoni tar-riskju għas-sustanza attiva diflubenzuron (iffinalizzata: is-16 ta’ Lulju 2009).
   
      (6)  L-Awtorità Ewropea dwar is-Sigurtà fl-Ikel; Konklużjoni dwar ir-reviżjoni inter pares tal-valutazzjoni tar-riskju għas-sustanza attiva lenacil fuq talba tal-Kummissjoni Ewropea. EFSA Journal 2009; 7(9):1326. 83 pp.]. doi:10.2903/j.efsa.2009.1326. Disponibbli fuq l-Internet: www.efsa.europa.eu (iffinalizzata: il-25 ta’ Settembru 2009).
   
      (7)  L-Awtorità Ewropea dwar is-Sigurtà fl-Ikel; Konklużjoni dwar ir-reviżjoni inter pares tal-valutazzjoni tar-riskju għas-sustanza attiva oxadiazion fuq talba tal-EFSA. EFSA Journal 2009; 7(12): [92 pp.]. doi:10.2903/j.efsa.2009.1389. Disponibbli fuq l-Internet: www.efsa.europa.eu (iffinalizzata: il-25 ta’ Novembru 2009).
   
      (8)  L-Awtorità Ewropea dwar is-Sigurtà fl-Ikel; Konklużjoni dwar ir-reviżjoni inter pares tal-valutazzjoni tar-riskju tas-sustanza attiva picloram. EFSA Journal 2009; 7(12):1390. [78 pp.]. doi:10.2903/j.efsa.2009.1390. Disponibbli fuq l-Internet: www.efsa.europa.eu (iffinalizzata: il-25 ta’ Novembru 2009).
   
      (9)  EFSA Scientific Report (2009) 336, Konklużjoni dwar ir-reviżjoni inter pares tal-valutazzjoni tar-riskju għas-sustanza attiva pyriproxyfen (iffinalizzata: il-21 ta’ Lulju 2009).
   
      (10)  ĠU 196, 16.8.1967, p. 1.
   
      ANNESS
      L-Anness I tad-Direttiva 91/414/KEE huwa emendat kif ġej:
      
                  1.
               
               
                  Fir-ringiela 177 li tikkonċerna l-clofentezine, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, għandhom jiġu kkunsidrati l-konklużjonijiet tar-rapport ta’ valutazzjoni dwar il-clofentezine, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              li l-ispeċifikazzjoni tal-materjal tekniku kif immanifatturat kummerċjalment għandu jkun ikkonfermat u appoġġjat b’dejta analitika xierqa. Li l-materjal tat-test użat fil-fajls tat-tossiċità għandu jiġi mqabbel u vverifikat ma’ din l-ispeċifikazzjoni tal-materjal tekniku;
                           
                        
                              —
                           
                           
                              lis-sikurezza tal-operaturi u l-ħaddiema u jiżguraw li l-kundizzjonijiet tal-użu jippreskrivu l-applikazzjoni ta’ tagħmir adegwat ta’ protezzjoni personali fejn xieraq;
                           
                        
                              —
                           
                           
                              lill-potenzjal għat-trasport bl-ajru fuq distanza kbira;
                           
                        
                              —
                           
                           
                              lir-riskju għall-organiżmi li mhumiex fil-mira. Il-kundizzjonijiet tal-awtorizzazzjoni għandhom jinkludu miżuri li jnaqqsu r-riskju, fejn meħtieġ.
                           
                        L-Istati Membri kkonċernati għandhom jiżguraw li n-notifikant iressaq quddiem il-Kummissjoni programm ta’ sorveljanza li jevalwa l-possibbiltà tat-trasport fl-atmosfera fuq distanza kbira tal-clofentezine u jevalwa r-riskji għall-ambjent relatati ma’ dan sa mhux aktar tard mil-31 ta’ Lulju 2011. Ir-riżultati ta’ dan il-programm ta’ sorveljanza għandu jitressaq bħala rapport ta’ sorveljanza lill-Istat Membru relatur u lill-Kummissjoni sal-31 ta’ Lulju 2013.
                  L-Istati Membri kkonċernati għandhom jiżguraw li n-notifikant iressaq studji konfermattivi dwar il-metaboliti tal-clofentezine marbutin mal-valutazzjoni tar-riskju tossikoloġiku u ambjentali tagħhom, lill-Kummissjoni sat-30 ta’ Ġunju 2012.”
               
            
                  2.
               
               
                  Fir-ringiela 180 li tikkonċerna d-diflubenzuron, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, għandhom jiġu kkunsidrati l-konklużjonijiet tar-rapport ta’ valutazzjoni dwar id-diflubenzuron, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              li l-ispeċifikazzjoni tal-materjal tekniku kif immanifatturat kummerċjalment għandu jkun ikkonfermat u appoġġjat b’dejta analitika xierqa. Li l-materjal tat-test użat fil-fajls tat-tossiċità għandu jiġi mqabbel u vverifikat ma’ din l-ispeċifikazzjoni tal-materjal tekniku;
                           
                        
                              —
                           
                           
                              għall-protezzjoni tal-organiżmi akwatiċi;
                           
                        
                              —
                           
                           
                              għall-protezzjoni ta’ organiżmi terrestri;
                           
                        
                              —
                           
                           
                              għall-protezzjoni ta’ artropodi li mhumiex fil-mira, inklużi n-naħal.
                           
                        Il-kundizzjonijiet tal-użu għandhom jinkludu miżuri għat-tnaqqis tar-riskju, fejn meħtieġ.
                  L-Istati Membri kkonċernati għandhom jiżguraw li n-notifikant jippreżenta aktar studji dwar ir-rilevanza tossikoloġika potenzjali tal-impurità u l-metabolit 4-chloroaniline (PCA) lill-Kummissjoni sat-30 ta’ Ġunju 2011”.
               
            
                  3.
               
               
                  Fir-ringiela 182 li tikkonċerna l-lenacil, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, għandhom jiġu kkunsidrati l-konklużjonijiet tar-rapport ta’ valutazzjoni dwar il-lenacil, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              għar-riskju lill-organiżmi akwatiċi, speċjalment l-algae u l-pjanti akwatiċi. Li l-kundizzjonijiet ta’ awtorizzazzjoni għandhom jinkludu miżuri li jtaffu r-riskju, bħalma huma żoni ta’ paraventu bejn żoni ttrattati u korpi tal-ilma fuq wiċċ l-art;
                           
                        
                              —
                           
                           
                              għall-protezzjoni tal-ilma ta’ taħt l-art, meta s-sustanza attiva tiġi applikata f’reġjuni b’kundizzjonjiet ta’ ħamrija jew klima vulnerabbli. Il-kundizzjonijiet tal-awtorizzazzjoni għandhom jinkludu miżuri għat-tnaqqis tar-riskju u għandhom jinbdew programmi tas-sorveljanza biex tiġi vverifikata l-kontaminazzjoni potenzjali tal-ilma ta’ taħt l-art mill-metaboliti IN-KF 313, M1, M2 u M3 f’żoni vulnerabbli, fejn meħtieġ.
                           
                        L-Istati Membri kkonċernati għandhom jiżguraw li n-notifikant iressaq tagħrif konfermattiv lill-Kummissjoni dwar l-identità u l-karatterizzazzjoni tal-metaboliti tal-ħamrija Polar B u Polars u metaboliti M1, M2 u M3 li nstabu fl-istudji tal-lysimeter, u d-dejta ta’ konferma dwar l-uċuħ rotazzjonali, inklużi l-effetti fitotossiċi li jista’ jkun hemm. Huma għandhom jiżguraw li n-notifikant jipprovdi din l-informazzjoni lill-Kummissjoni sat-30 ta’ Ġunju 2012.
                  Jekk deċiżjoni dwar il-klassifika tal-lenacil skont id-Direttiva 67/548/KEE tidentifika l-ħtieġa għal aktar tagħrif dwar ir-rilevanza tal-metaboliti IN-KE 121, IN-KF 313, M1, M2, M3, Polar B u Polars, l-Istati Membri kkonċernati għandhom jitolbu li dan it-tagħrif jiġi ppreżentat. Huma għandhom jiżguraw li n-notifikant jipprovdi din l-informazzjoni lill-Kummissjoni fi żmien sitt xhur min-notifika ta’ din id-deċiżjoni dwar il-klassifikazzjoni.”
               
            
                  4.
               
               
                  Fir-ringiela 183 li tikkonċerna l-oxadiazon, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, għandhom jiġu kkunsidrati l-konklużjonijiet tar-rapport ta’ valutazzjoni dwar l-oxadiazon, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              li l-ispeċifikazzjoni tal-materjal tekniku kif immanifatturat kummerċjalment għandu jkun ikkonfermat u appoġġjat b’dejta analitika xierqa. Li l-materjal tat-test użat fil-fajls tat-tossiċità għandu jiġi mqabbel u vverifikat ma’ din l-ispeċifikazzjoni tal-materjal tekniku;
                           
                        
                              —
                           
                           
                              għall-potenzjal ta’ kontaminazzjoni tal-ilma ta’ taħt l-art bil-metabolit AE0608022 fejn is-sustanza attiva tintuża f’sitwazzjonijiet fejn huma mistennija kundizzjonijiet anerobiċi fuq żmien twil jew f’reġjuni b’kundizzjonijiet ta’ ħamrija jew klima vulnerabbli. Il-kundizzjonijiet ta’ awtorizzazzjoni jridu jinkludu miżuri għat-tnaqqis tar-riskju, fejn meħtieġ.
                           
                        L-Istati Membri kkonċernati għandhom jiżguraw li n-notifikant jippreżenta lill-Kummissjoni:
                  
                              —
                           
                           
                              aktar studji dwar ir-rilevanza tossikoloġika potenzjali ta’ impurità fl-ispeċifikazzjoni teknika proposta;
                           
                        
                              —
                           
                           
                              tagħrif li jiċċara aktar l-okkorrenza tal-metabolit AE0608033 fl-uċuħ ewlenin u fl-uċuħ rotazzjonali;
                           
                        
                              —
                           
                           
                              aktar testijiet fuq l-uċuħ rotazzjonali (dawn huma l-uċuħ tal-għeruq u taċ-ċereali) u studju tal-metaboliżmu dwar l-annimali li jixtarru biex jikkonferma l-valutazzjoni tar-riskju għall-konsumatur;
                           
                        
                              —
                           
                           
                              tagħrif biex ikompli jiġi indirizzat ir-riskju għall-għasafar u l-mammali li jieklu l-ħniex, u r-riskju fuq tul ta’ żmien għall-ħut.
                           
                        Huma għandhom jiżguraw li n-notifikant jipprovdi din l-informazzjoni lill-Kummissjoni sat-30 ta’ Ġunju 2012.”
               
            
                  5.
               
               
                  Fir-ringiela 184 li tikkonċerna l-picloram, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, għandhom jiġu kkunsidrati l-konklużjonijiet tar-rapport ta’ valutazzjoni dwar il-picloram, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              għall-protezzjoni tal-ilma ta’ taħt l-art, meta l-picloram jintuża f’reġjuni b’kundizzjonjiet ta’ ħamrija jew klima vulnerabbli. Il-kundizzjonijiet ta’ awtorizzazzjoni jridu jinkludu miżuri għat-tnaqqis tar-riskju, fejn meħtieġ.
                           
                        L-Istati Membri kkonċernati għandhom jiżguraw li n-notifikant jippreżenta lill-Kummissjoni:
                  
                              —
                           
                           
                              aktar tagħrif li jikkonferma li l-metodu analitiku ta’ sorveljanza li jintuża fit-testijiet għar-residwi jikkwantifika b’mod korrett ir-residwi tal-picloram u l-konġugati tiegħu;
                           
                        
                              —
                           
                           
                              studju dwar il-fotoliżi tal-ħamrija għall-konferma tal-valutazzjoni tad-degradazzjoni tal-picloram;
                           
                        Huma għandhom jiżguraw li n-notifikant jipprovdi din l-informazzjoni lill-Kummissjoni sat-30 ta’ Ġunju 2012.”
               
            
                  6.
               
               
                  Fir-ringiela 185 li tikkonċerna l-pyriproxyfen, fil-kolonna “Dispożizzjonijiet speċifiċi”, il-Parti B tinbidel b’dan li ġej:
                  “PARTI B
                  Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ valutazzjoni dwar il-pyriproxyfen, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fil-11 ta’ Mejju 2010 għandhom jiġu kkunsidrati.
                  F’din il-valutazzjoni ġenerali, l-Istati Membri jridu jagħtu attenzjoni partikolari:
                  
                              —
                           
                           
                              lis-sikurezza tal-operaturi u jiżguraw li l-kundizzjonijiet tal-użu jippreskrivu l-applikazzjoni tat-tagħmir ta’ protezzjoni personali, fejn xieraq;
                           
                        
                              —
                           
                           
                              għar-riskju lill-organiżmi akkwatiċi. Il-kundizzjonijiet tal-użu għandhom jinkludu miżuri għat-tnaqqis tar-riskju, fejn jeħtieġ.
                           
                        L-Istati Membri kkonċernati għandhom jiżguraw li n-notifikant jippreżenta aktar tagħrif li jikkonferma żewġ punti fil-valutazzjoni tar-riskju, dawn huma r-riskju għall-insetti akkwatiċi mill-pyriproxfen u mill-metabolit DPH-pyr u r-riskju tal-pyriproxfen għall-insetti li jdakkru l-pjanti bil-polline. Huma għandhom jiżguraw li n-notifikant jipprovdi din l-informazzjoni lill-Kummissjoni sat-30 ta’ Ġunju 2012.”